b'\n_START_ARTICLE_\nSkydas (heraldika)\n_START_SECTION_\nSkydas\n_START_PARAGRAPH_\nNuo pat prad\xc5\xbei\xc5\xb3 skydas buvo apsaugos priemon\xc4\x97 nuo ieties, kirvio, kalavijo ar str\xc4\x97l\xc4\x97s. Heraldikos istorijos prad\xc5\xbeioje (XII a. antra pus\xc4\x97) skydas buvo labai ilgas\xc2\xa0\xe2\x80\x93 u\xc5\xbedengdavo beveik vis\xc4\x85 \xc5\xbemogaus fig\xc5\xabr\xc4\x85. Laikui b\xc4\x97gant, tobul\xc4\x97jant apsaugos priemon\xc4\x97ms, m\xc5\xab\xc5\xa1io ir kovos menams, skydas suma\xc5\xbe\xc4\x97jo iki tokio dyd\xc5\xbeio, jog u\xc5\xbedengdavo tik kario kr\xc5\xabtin\xc4\x97s srit\xc4\xaf._NEWLINE_Skydai buvo daromi i\xc5\xa1 med\xc5\xbeio lak\xc5\xa1t\xc5\xb3 juos klijuojant tarpusavyje, da\xc5\xbenai buvo dengiami oda, pergamentu ar lino audiniu. \xc5\xa0ios dangos buvo dengiamos gipso sluoksniui, o tai buvo puikus pavir\xc5\xa1ius dekorui._NEWLINE_Prie skydo buvo tvirtinamos rankenos, transportavimo dir\xc5\xbeai, bei kitos detal\xc4\x97s. Manoma, kad konstruktyviniai elementai gal\xc4\x97jo transformuotis \xc4\xaf skydo puo\xc5\xa1yb\xc4\x85. (Pav.)\n_START_SECTION_\nSkydo forma\n_START_PARAGRAPH_\nKaip jau min\xc4\x97ta auk\xc5\xa1\xc4\x8diau, prad\xc5\xbeioje skydai buvo ilgi. Jiems prigijo romanini\xc5\xb3 skyd\xc5\xb3 pavadinimas. XIII a. antroje pus\xc4\x97je\xc2\xa0\xe2\x80\x93 XIV a. skydai suma\xc5\xbe\xc4\x97jo. Jie buvo pana\xc5\xa1\xc5\xabs \xc4\xaf trikamp\xc4\xaf, \xc4\xaf apa\xc4\x8di\xc4\x85 nusmail\xc4\x97jant\xc4\xaf su truputi i\xc5\xa1gaubtais \xc4\xaf i\xc5\xa1or\xc4\x99 \xc5\xa1onais. V\xc4\x97liau jis keit\xc4\x97si ir tapo sta\xc4\x8diakampiu su u\xc5\xbeapvalinta apa\xc4\x8dia. Tuo pa\xc4\x8diu metu atsirado turnyriniai skydai\xc2\xa0\xe2\x80\x93 taip vad. tar\xc4\x8d\xc4\x97. Juose buvo i\xc5\xa1pjovos prilaikyti iet\xc4\xaf. Apie XVI a. sunykus turnyrams ir skydui praradus karin\xc4\x99 reik\xc5\xa1m\xc4\x99, keit\xc4\x97si skydas ir heraldikoje. Jo i\xc5\xa1vaizda tapo vis \xc4\xafmantresn\xc4\x97, atsirado daug puo\xc5\xa1ybos element\xc5\xb3. Tuo metu vyravo renesanso epcho skydai. Renesans\xc4\x85 pakeit\xc4\x99s barokas pakeit\xc4\x97 skydo form\xc4\x85 \xc4\xaf oval\xc4\x85, o j\xc4\xaf pakeit\xc4\x99s rokoko stilius skyd\xc4\x85 padar\xc4\x97 beveik beform\xc4\xaf.'